ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

σχετικά με τις δραστηριότητες του Ιδρύματος ΔΠΧΑ, της EFRAG και του PIOB το 2020

1.Σκοπός και περιεχόμενο της έκθεσης

Δυνάμει του κανονισμού αριθ. 258/2014 του Ευρωπαϊκού Κοινοβουλίου και του Συμβουλίου, όπως τροποποιήθηκε με τον κανονισμό 2017/827 , η Ευρωπαϊκή Ένωση χορήγησε επιχορηγήσεις λειτουργίας σε τρεις οργανισμούς που δραστηριοποιούνται στον τομέα της χρηματοοικονομικής αναφοράς και της ελεγκτικής: στο Ίδρυμα Διεθνών Προτύπων Χρηματοοικονομικής Αναφοράς (Ίδρυμα ΔΠΧΑ/IFRSF), στη Συμβουλευτική Ομάδα για θέματα χρηματοοικονομικής αναφοράς της Ευρωπαϊκής Ένωσης (EFRAG) και στο Συμβούλιο Εποπτείας Δημοσίου Συμφέροντος (PIOB). Οι εν λόγω επιχορηγήσεις ήταν απαραίτητες για τους τρεις δικαιούχους και παρείχαν στην Ευρωπαϊκή Ένωση τη δυνατότητα να διαδραματίσει ενεργό ρόλο στην προάσπιση του δημόσιου συμφέροντος κατά την κατάρτιση παγκόσμιων προτύπων στον τομέα αυτόν.

Η παρούσα έκθεση είναι η τελευταία ετήσια έκθεση σχετικά με τις δραστηριότητες των τριών αυτών φορέων στο πλαίσιο του εν λόγω κανονισμού, δεδομένου ότι έπαυσε να ισχύει στα τέλη του 2020. Το πρόγραμμα χρηματοδότησης θα συνεχιστεί στο πλαίσιο του νέου προγράμματος για την ενιαία αγορά που εγκρίθηκε την 28η Απριλίου 2021. Στην έκθεση περιγράφονται οι δραστηριότητες των τριών αυτών οργανισμών το 2020 και αξιολογείται η διακυβέρνησή τους, π.χ. όσον αφορά την πρόληψη της σύγκρουσης συμφερόντων, τη διαφάνεια, την πολυμορφία των εμπειρογνωμόνων, την πολυμορφία της χρηματοδότησης, τη δημόσια λογοδοσία και την πρόσβαση του κοινού στα έγγραφα.

2.Ίδρυμα ΔΠΧΑ

2.1.Δραστηριότητες

2.1.1.Κατάρτιση προτύπων

Το 2020 το Ίδρυμα ΔΠΧΑ φιλοξένησε ένα συμβούλιο κατάρτισης λογιστικών προτύπων, το Συμβούλιο Διεθνών Λογιστικών Προτύπων (IASB).

Μετά την έξαρση της πανδημίας COVID-19 τον Μάρτιο του 2020, το IASB στήριξε τα ενδιαφερόμενα μέρη σε ερωτήματα που αφορούσαν τη νόσο COVID-19 σχετικά με την εφαρμογή των Διεθνών Προτύπων Χρηματοοικονομικής Αναφοράς (ΔΠΧΑ) και ανέβαλε λιγότερο κρίσιμες διαβουλεύσεις και ορισμένες ημερομηνίες έναρξης ισχύος των τροποποιήσεων που εγκρίθηκαν πρόσφατα.

Τον Ιούνιο του 2020 το IASB εξέδωσε τροποποιήσεις του ΔΠΧΑ 17 Ασφαλιστήρια συμβόλαια, οι οποίες έχουν ως στόχο να μειώσουν το κόστος υλοποίησης και να διευκολύνουν τις εταιρείες να εξηγήσουν τα αποτελέσματα της εφαρμογής του ΔΠΧΑ 17. Στο πλαίσιο των τροποποιήσεων, μετατέθηκε χρονικά η ημερομηνία έναρξης ισχύος του ΔΠΧΑ 17 από την 1η Ιανουαρίου 2021 στην 1η Ιανουαρίου 2023 και παρατάθηκε, αντίστοιχα, η δυνατότητα αναβολής της εφαρμογής του ΔΠΧΑ 9 Χρηματοοικονομικά μέσα για τον ασφαλιστικό κλάδο.

Τον Αύγουστο του 2020 το IASB εξέδωσε το στάδιο 2 του έργου «IBOR Reform and its Effects on Financial Reporting» (Μεταρρύθμιση του IBOR και οι επιπτώσεις της στη χρηματοοικονομική αναφορά) με τη δημοσίευση τροποποιήσεων του ΔΠΧΑ 9 Χρηματοοικονομικά μέσα, του Διεθνούς Λογιστικού Προτύπου (ΔΛΠ) 39 Χρηματοοικονομικά μέσα: Αναγνώριση και επιμέτρηση, του ΔΠΧΑ 7 Χρηματοοικονομικά μέσα: Γνωστοποιήσεις, του ΔΠΧΑ 4 Ασφαλιστήρια συμβόλαια και του ΔΠΧΑ 16 Μισθώσεις. Στόχος του έργου είναι να αποτρέψει το ενδεχόμενο να προκληθούν αδικαιολόγητες λογιστικές συνέπειες λόγω του ΔΠΧΑ κατά την πραγματική αντικατάσταση των επιτοκίων αναφοράς για τη λογιστική αντιστάθμισης.

Στον δικτυακό τόπο του Ιδρύματος ΔΠΧΑ διατίθεται πλήρης επισκόπηση των δραστηριοτήτων κατάρτισης προτύπων, συμπεριλαμβανομένου του έργου της Επιτροπής Διερμηνειών Διεθνών Προτύπων Χρηματοοικονομικής Αναφοράς (ΕΔΔΠΧΑ).

Τον Δεκέμβριο του 2020 το IASB ξεκίνησε τις συζητήσεις όσον αφορά τα σχόλια που έλαβε ως απάντηση στο αίτημά του σχετικά με την παροχή πληροφοριών για τη δεύτερη ολοκληρωμένη επανεξέταση του προτύπου ΔΠΧΑ για ΜΜΕ με σκοπό να το εναρμονίσει με τα πλήρη πρότυπα ΔΠΧΑ χωρίς αυτό να συνεπάγεται αδικαιολόγητο κόστος και προσπάθεια για τις ΜΜΕ.

Τέλος, το Ίδρυμα ΔΠΧΑ επικαιροποίησε την ταξινομία των ΔΠΧΑ προκειμένου να αντικατοπτρίζει τις επιπτώσεις των νέων προτύπων και τροποποιήσεων.

2.1.2.Ερευνητικά έργα

Το σχέδιο εργασίας του IASB για την περίοδο 2017-2021 αποσκοπεί στη βελτίωση και τη στήριξη των υφιστάμενων προτύπων, στην προώθηση της βελτίωσης της επικοινωνίας και στη στήριξη της εφαρμογής. Το 2020 το IASB, στο πλαίσιο του έργου του για τη βελτίωση της επικοινωνίας («Better Communication»), συνέχισε τις τεχνικές συζητήσεις του έπειτα από σχόλια που διατυπώθηκαν σχετικά με το δημοσιευμένο σχέδιο προτύπου «General Presentation and Disclosures» (Γενική παρουσίαση και γνωστοποιήσεις), με το οποίο προτείνει βελτιώσεις της δομής και του περιεχομένου των βασικών οικονομικών καταστάσεων, με έμφαση στην κατάσταση οικονομικών αποτελεσμάτων.

Τον Οκτώβριο του 2020 το IASB ξεκίνησε την επανεξέταση μετά την εφαρμογή του ΔΠΧΑ 9 Χρηματοοικονομικά μέσα με επανεξέταση των απαιτήσεων ταξινόμησης και επιμέτρησης.

Στον δικτυακό τόπο του Ιδρύματος ΔΠΧΑ διατίθεται πλήρης επισκόπηση των ερευνητικών έργων.